Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea kkonkludiet taħditiet esploratorji ma' kumpanija farmaċewtika biex tixtri vaċċin potenzjali kontra l-COVID-19. Il-kuntratt previst ma' Sanofi-GSK* jipprovdi l-possibbiltà li l-Istati Membri kollha tal-UE jkunu jistgħu jixtru l-vaċċin. Ladarba jintwera li l-vaċċin huwa sikur u effettiv kontra l-COVID-19, huwa previst li l-Kummissjoni jkollha fis-seħħ qafas kuntrattwali għax-xiri ta' 300 miljun doża, f'isem l-Istati Membri kollha tal-UE. Il-Kummissjoni għadha għaddejja b'diskussjonijiet intensivi ma' manifatturi oħra ta' vaċċini. Il-President von der Leyen qalet: “Il-Kummissjoni Ewropea qed tagħmel dak kollu li tista' biex tiżgura li l-Ewropej ikollhom aċċess rapidu għal vaċċin li jkun sikur u li jipproteġihom mill-coronavirus. Il-pass tal-lum ma' Sanofi-GSK huwa pedament importanti għal Strateġija Ewropea dwar il-Vaċċini ferm usa'. Fil-futur qarib se jkun hemm aktar passi importanti. Qegħdin f'diskussjonijiet avvanzati ma' diversi kumpaniji oħra. Għalkemm illum il-ġurnata għad ma nafux liema vaċċin se jaħdem l-aħjar, l-Ewropa qed tinvesti f'portafoll diversifikat ta' vaċċini promettenti, ibbażat fuq diversi tipi ta' teknoloġiji. Dan iżidilna l-opportunitajiet li niksbu malajr rimedju effettiv kontra l-virus. Vaċċin ikun verament ta' ġid globali. Aħna impenjati li ngħinu nassiguraw l-aċċess anke għall-pajjiżi li huma aktar vulnerabbli biex joħorħu minn din il-kriżi.” Il-Kummissarju għas-Saħħa u s-Sikurezza Alimentari, Stella Kyriakides, qalet: “Vaċċin kontra l-COVID-19 sikur u effettiv huwa l-aħjar strateġija ta' ħruġ minn din il-kriżi. Għalhekk, f'dawn l-aħħar ġimgħat konna qed ninnegozjaw approċċ komuni tal-UE biex niżguraw dożi ta' vaċċini kandidati promettenti. L-aħbar tal-lum dwar il-konklużjoni tat-taħditiet esploratorji ma' Sanofi-GSK hija l-ewwel pass importanti f'din id-direzzjoni, biex nipprovdu aċċess ugwali għall-vaċċin għaċ-ċittadini tagħna.” It-taħditiet esploratorji konklużi llum huma maħsuba li jwasslu għal Ftehim Antiċipat ta' Xiri li se jiġi ffinanzjat bl-Istrument għall-Appoġġ ta' Emerġenza, li jinkludi fondi ddedikati għall-ħolqien ta' portafoll ta' vaċċini potenzjali bi profili differenti u prodotti minn kumpaniji differenti. Il-Kummissjoni Ewropea hija impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja. Ħadd mhu se jkun tassew sikur qabel naslu f'sitwazzjoni fejn kull persuna tħossha sikura. B'hekk, mill-4 ta' Mejju 2020, il-Kummissjoni ġabret kważi EUR 16-il biljun taħt ir-Rispons Globali għall-Coronavirus, l-azzjoni globali għal aċċess universali għal testijiet, trattamenti u vaċċini kontra l-coronavirus u għall-irkupru globali. Il-Kummissjoni lesta wkoll tesplora ma' sħab internazzjonali jekk ikun hemm għadd sinifikanti ta' pajjiżi li jaqblu li jiġbru r-riżorsi tagħhom biex, b'mod konġunt, jirriżervaw vaċċini futuri mill-kumpaniji kemm għalihom infushom kif ukoll għall-pajjiżi bi dħul baxx jew medju. Il-pajjiżi bi dħul għoli jistgħu jaġixxu bħala grupp inklużiv u internazzjonali ta' xerrejja, u b'hekk jaċċelleraw l-iżvilupp ta' vaċċini sikuri u effettivi u jimmassimizzaw l-aċċess għalihom għal dawk kollha li għandhom bżonnu madwar id-dinja. Sfond Fis-17 ta' Ġunju, il-Kummissjoni Ewropea ppreżentat strateġija Ewropea biex tħaffef l-iżvilupp, il-manifattura u l-użu ta' vaċċini effettivi u sikuri kontra l-COVID-19. Biex tikkumpensa għad-dritt li tixtri għadd speċifiku ta' dożi ta' vaċċin f'perjodu ta' żmien partikolari, il-Kummissjoni se tiffinanzja bil-quddiem parti mill-ispejjeż li jiffaċċjaw il-produtturi tal-vaċċini fil-forma ta' Ftehimiet Antiċipati ta' Xiri. Il-finanzjament ipprovdut jitqies bħala kapparra għall-vaċċini li mbagħad se jinxtraw mill-Istati Membri. Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet se jippermettu li jsiru investimenti li f'ċirkostanzi differenti aktarx ma kinux isiru. Qed jiġi ppjanat li l-vaċċin kandidat ta' Sanofi-GSK se jitlob l-awtorizzazzjoni tal-kummerċjalizzazzjoni mill-EMA f'Ġunju 2021, wara l-Fażi III tal-provi kliniċi li jwasslu għal reazzjoni immuni promettenti. Għal aktar informazzjoni L-Istrateġija tal-UE dwar il-Vaċċini Ir-Rispons tal-UE għall-coronavirus *Stqarrija aġġornata fil-31/07/2020 fis-19:00